1. Sfortunatament, fil-pajjiż tagħna hawn min ma jiħux ħsieb jifhem li m'għandux isuq meta jkun taħt l-influwenza tax-xorb. Ngħid dan għax, filwaqt li qabel kien hemm ċerti perjodi tas-sena fejn kien hemm iktar riskju ta' bnedmin li jsuqu vetturi wara li jkunu kkunsmaw xorb alkoħoliku iktar milli jifilħu, illum dan huwa wieħed kostanti. Forsi l-mezzi tal-aħbarijiet jagħtu wieħed x'jifhem li huwa matul il-perjodu tal-Milied li persuni jabbużaw, biss l-esperjenza hija li dan huwa riskju tul ix-xhur kollha tas-sena. Għalhekk, is-sajf m'huwiex nieqes minn dawn il-probabilitajiet, anzi jista' jkun li huma akbar. 2. Il-poplu qiegħed jidra ferm u ferm iktar li joħroġ filgħaxija tul il-ġimgħa u jmur jiekol u jixrob. Dan qiegħed effettivament ifisser ukoll li hemm iktar persuni li ma jikkalkulawx biżżejjed kemm għandhom jikkunsmaw xorb alkoħoliku, jekk wara jridu jsuqhom. Għadna qegħdin naraw persuni li jdumu barra sas-sigħat bikrin ta' filgħodu u ma jikkontrollawx ruħhom. L-aħjar jibqa' dejjem li min irid joħroġ u jixrob jara kif jiftiehem ma' terzi biex iwassluh lura. Fir-realtà, vettura tista' tkun arma li toqtol meta ma tkunx użata b'mod korrett. Nisimgħu b'numru sew ta' persuni li, sfortunatament, jew jispiċċaw korruti gravement jew li jitilfu ħajjithom. 3. Il-prudenza hija dejjem tajba, biss nafu li diversi persuni m'humiex kapaċi jżommu ma' dan il-limitu. Għalhekk, l-Istat ħa ħsieb li tul dawn is-snin iżid il-pieni marbuta ma' min isuq f'dan l-istat, apposta biex jibgħat il-messaġġ ċar li aġir simili m'huwiex aċċettat. Anzi, tul din il-leġislatura nbidlu numru ta' artikoli fil-Kapitolu 65 tal-Liġijiet ta' Malta li jittratta speċifikament ir-regolamenti tat-traffiku sabiex ikun hemm iktar infurzar u deterrent. Wieħed irid jgħid li l-pieni huma gravi. Multi li jibdew minn €1,200 għall-ewwel darba u/jew ħabs ta' tlett xhur. 4. Il-liġi tipprevedi wkoll li dejjem, min jinstab ħati għandu jitlef il-liċenzja tas-sewqan jew għal perjodu ta' mhux inqas minn sitt xhur jew dak ta' sena, dejjem skont jekk il-każ ikun l-ewwel jew it-tieni darba. Din il-linja iebsa kienet ġiet introdotta oriġinarjament fl-1998 u baqgħet kostantement tiġi rinfurzata. Dan billi dawk l-emendi daħħlu għall-ewwel darba l-użu ta' apparat speċjali li permezz tiegħu jkun jista' jiġi kalkulat b'iktar ċertezza kemm huwa għoli l-livell tal-alkoħol li dak li jkun ikun xorob. Il-liġi hija indikazzjoni ċara ta' dak li jrid il-leġislatur, jiġifieri attenzjoni u prudenza ferm ikbar – ħaġa iżda li mhux neċessarjament iseħħ. 5. Nikteb dan l-artikolu għax għalkemm il-kampanji ta' informazzjoni huma tajba, minn żmien għal żmien però jkun hemm dejjem il-bżonn ta' edukazzjoni. Il-poplu trid tieħu ħsieb tfakkru. Meta dan ma jsirx, ikun hemm min ikollu f'rasu li l-Istat m'huwiex jagħti l-istess importanza jew, jekk tispiċċa akkużat quddiem il-qorti, ser teħlisha faċilment. Huwa dmir tagħna li nimxu biex ninfurzaw u, fl-istess ħin, nindikaw b'informazzjoni aqwa x'wieħed jista' jiġrilu. Għandna persuni li għadhom iġorru magħhom dawn l-esperjenzi qarsa kaġun ta' inċidenti tat-traffiku kaġunati minn xorb żejjed li jistgħu jgħallmu lill-oħrajn. Diversi drabi, il-messaġġ jasal aħjar minn min iġarrab. 6. Nagħlaq billi nappella sabiex ikun hemm iktar prudenza u attenzjoni. Pajjiżna mexa ħafna 'l quddiem u m'għandniex inħallu warajna jew ninsew li ngħaddu dawn ir-regoli, illum fundamentali, ta' kif ċittadin responsabbli għandu jġib ruħu.
Xorb u sewqan